Dagboek van 'n depressievegter: Dinge wat depressie bevorder – onrealistiese verwagtinge | Alta Cloete
← Spoorloos – Riana Mouton
Vir ingeval die Maandag blouerig is … →
Dagboek van 'n depressievegter: Dinge wat depressie bevorder – onrealistiese verwagtinge
Hierdie is al 'n ou post, maar ek sit hom hier binne die konteks van die dagboek:
Nee, ek bedoel nie ons moet almal nou sinies word en nooit meer na iets uitsien nie. Dan sou daar darem maar min pret oor gewees het. Maar wanneer 'n mens se uitsien na iets onrealisties raak, grawe jy daarmee 'n gat vir jouself.
Gaan jy see toe en voel dis jou reg dat die son elke dag moet skyn en die wind nooit moet waai nie, selfs al weet jy dit gebeur maar bitter min by die strand? Die Engelse sê dit so mooi: You are setting yourself up for disappointment. Die werklikheid van die natuur is eenvoudig teen jou in hierdie geval.
Trou jy met jou man/vrou en verwag dat julle vir altyd en altyd gelukkig moet wees sonder enige noemenswaardige laagtepunte? Een of ander tyd gaan jy teleurstelling ervaar – die werklikheid van die mens se aard is teen jou in hierdie geval. Ons is almal menslik en mense maak almal een of ander tyd 'n fout.
Verander jy van werk en verwag dan jou nuwe werk moet altyd fantasties wees net omdat jou vorige baas nie meer daar is om jou lewe te versuur nie? Teleurstelling is een of ander tyd jou voorland, want as dit nie jou nuwe baas is nie, gaan daar iemand anders wees met wie jy nie volmaak oor die weg kom nie.
En so kan ek aangaan …
Maar nee, ek bepleit nie pessimisme en 'n lewe sonder enige verwagtings nie. Ek bepleit net realisme. Gaan met vakansie, maak voorsiening vir die reëndae – en wees dankbaar oor die reën! Trou met iemand en wees bereid om toe te gee vir sy menslikheid en gebreke. Begin 'n nuwe werk en probeer bewustelik met almal oor die weg kom.
Want as jou verwagtinge nie onrealisties is nie, is jou teleurstelling nie so oorweldigend nie. As jou teleurstelling nie oorweldigend is nie, kan jy makliker maniere vind om dit te hanteer (lees 'n boek, vergeef jou wederhelf se foute, gee toe vir jou kollegas se swakhede).
En as jy teleurstellings leer hanteer, is jou kans om onder in die put te beland, soveel minder.
Dit help ook om te onthou dat humor een van die beste hanteringsmeganismes is … Veral wanneer 'n mens geleer het om vir jouself te lag.
Posted by Alta Cloete op 29/05/2011 in Beveg depressie, Depressie
Sleutelwoordw: Afrikaans, depressie, depression, gedagtes, gesondheid
One response to "Dagboek van 'n depressievegter: Dinge wat depressie bevorder – onrealistiese verwagtinge"